Turinys

# Adresų knygelės registravimas

„LibreOffice“ programoje galima užregistruoti įvairius duomenų šaltinius. Užregistruoto duomenų šaltinio duomenis galima naudoti kuriamų dokumentų laukuose ir valdikliuose. Sistemos adresų knygelė yra vienas iš galimų duomenų šaltinių.

„LibreOffice“ šablonuose ir vedikliuose naudojami laukai adresų knygelės duomenims įterpti. Bendrieji laukai šablonuose yra automatiškai pakeičiami duomenimis iš adresų knygelės duomenų šaltinio laukų.

Kad laukus būtų galima šitaip pakeisti, „LibreOffice“ programoje reikia nurodyti, kokią adresų knygelę naudoti. Vediklis, kuriuo surenkama ši informacija, paleidžiamas automatiškai, kai, pavyzdžiui, pirmą kartą panaudojate tarnybinio laiško šabloną. Vediklį taip pat galima paleisti atlikus žemiau aprašytus žingsnius.

„LibreOffice Base“ duomenų bazių programoje adresų knygelės duomenys yra skirti tik skaitymui. Naudojantis duomenų bazių programa „Base“ adresų duomenų pridėti, taisyti ar šalinti negalima.

## Adresų duomenų šaltinio vediklis

Adresų duomenų šaltinio vediklį galima paleisti pasirinkus meniu komandą Failas → Vedikliai → Adresų duomenys.

## Adresų knygelės registravimas rankiniu būdu

1. Pasirinkite komandą Priemonės → Adresų knygelė. Atveriamas dialogo langas Šablonai: adresų knygos priskyrimas.

2. Langelyje Duomenų šaltinis nurodykite sistemos adresų knygelę arba kitą duomenų šaltinį, kurį norite naudoti kaip adresų knygelę.

3. Jei dar nesate užregistravę sistemos adresų knygelės „LibreOffice“ programoje kaip duomenų šaltinio, spustelėkite mygtuką Adresų duomenų šaltinis…. Bus paleistas Adresų knygelės duomenų šaltinio vediklis, kuriuo galėsite užregistruoti adresų knygelę kaip „LibreOffice“ programos duomenų šaltinį.

4. Langelyje Lentelė nurodykite duomenų bazės lentelę, kurią norite naudoti kaip adresų knygelę.

5. Laukų priskyrimo srityje vardo, organizacijos, skyriaus ir kitiems laukams nurodykite atitinkamus adresų knygelės laukus.

6. Baigę spustelėkite mygtuką Gerai – šitaip užversite dialogo langą.

Atlikus šiuos veiksmus duomenų šaltinis bus užregistruotas „LibreOffice“ programoje kaip adresų knyga. Kai atversite tarnybinių laiškų kategorijos šabloną, „LibreOffice“ programa galės automatiškai užpildyti atitinkamus komponuojamų laiškų laukus.

Susijusios temos

Kuriamas laiškų blankas

Duomenų bazių apžvalga