Turinys

# Santykiniai ir absoliutieji hipersaitai

Kuriant hipersaitus reikia atkreipti dėmesį į du dalykus: ar saitas bus įrašytas kaip santykinis ar absoliutusis, ir ar susietas failas egzistuoja.

- Pasirinkite LibreOffice → Parinktys Priemonės → Parinktys → Įkėlimas ir įrašymas → Bendrosios parinktys ir žymimaisiais langeliais URL adresus įrašyti santykinai… nustatykite, ar „LibreOffice“ turi kurti santykinius ar absoliučiuosius hipersaitus. Santykinį hipersaitą galima sukurti tik tuomet, kai ir veikiamasis, ir susietas dokumentas yra toje pačioje laikmenoje.

- Savo kompiuteryje reikia susikurti tokią pačią aplankų struktūrą, kokia yra serveryje, kuriame publikuosite tinklalapį. Šakninį tinklalapio aplanką pavadinkite, pavyzdžiui, „tinklalapis“. Pradžios failas bus „index.html“, o visas kelias „C:\tinklalapis\index.html“ (daroma prielaida, jog dirbama „Windows“ operacinėje sistemoje). Publikuoto tinklalapio adresas tuomet galėtų būti „http://www.serveris.lt/tinklalapis/index.html“. Kuriant santykinius hipersaitus, adresus reikia nurodyti santykinai veikiamajam dokumentui. Pavyzdžiui, jei visus tinklalapio paveikslus sudėjote į poaplankį „C:\tinklalapis\paveikslai“ ir į tinklalapį norite įterpti paveikslą „nuotrauka.gif“, reikės nurodyti tokį kelią: „paveikslai\nuotrauka.gif“. Tai santykinis adresas pradinio failo „index.html“ atžvilgiu. Serveryje paveikslą reikėtų įrašyti aplanke „tinklalapis/paveikslai“. Kai pasirinkę komandą Failas → Įrašyti kaip publikuosite failą „index.html“ serveryje ir jei lange LibreOffice → Parinktys Priemonės → Parinktys → Įkėlimas ir įrašymas → HTML suderinamumas bus pažymėta parinktis Kopijuoti vietinius paveikslus į internetą, „LibreOffice“ automatiškai nukopijuos paveikslą į reikiamą aplanką serveryje.

- Absoliutusis adresas „C:\tinklalapis\paveikslai\nuotrauka.gif“ neveiktų tinklalapį publikavus serveryje. Ir serveryje, ir tinklalapio lankytojo kompiuteryje nebūtinai bus C diskas: „Unix“ ar „macOS“ operacinėse sistemose raidės diskams žymėti nenaudojamos. Net jei kompiuteryje ir būtų aplankas „tinklalapis\paveikslai“, jame vis tiek nebūtų reikalingos nuotraukos. Tad failų adresams visada geriau naudoti santykinius adresus.

- Saitas į tinklalapį, pavyzdžiui, „www.pavyzdys.lt“ ar „www.serveris.lt/tinklalapis/index.html“ yra absoliutusis saitas.

- „LibreOffice“ programa skirtingai kuria saitus, priklausomai nuo to, ar susietas failas egzistuoja, ir kur jis yra. „LibreOffice“ tikrina visus naujus saitus ir paskirtį bei protokolą nustato automatiškai. Rezultatą galima pamatyti sugeneruotame HTML pirminiame tekste, kai dokumentas įrašomas.

- Santykinį hipersaitą („paveikslai/nuotrauka.gif“) galima naudoti tik tuomet, kai abu failai yra toje pačioje laikmenoje. Jei failai yra skirtingose laikmenose tame pačiame kompiuteryje, absoliutusis saitas pradedamas „file:“ protokolo žyma („file:///laikmena1/aplankas/paveikslas.gif“). Jei failai yra skirtinguose serveriuose arba siejamo failo nėra, absoliučiajame hipersaite naudojamas „http:“ protokolas („http://laikmena2/aplankas/paveikslas.gif“).

- Visi tinklalapio failai turi būti toje pačioje laikmenoje, kaip ir pradinis failas „index.html“. Tik taip „LibreOffice“ galės nustatyti reikiamą protokolą ir paskirties failą, kad saitai, publikavus tinklalapį serveryje, būtų visada teisingi.

Jei užvesite pelės žymeklį virš hipersaito, užuominoje bus rodomas absoliutusis adresas, nes „LibreOffice“ adresus visada įrašo šitaip. Visą adresą galima pamatyti tik peržiūrint eksportuoto HTML failo pirminį tekstą grynojo teksto rengykle.

Susijusios temos

Hipersaitų taisymas